Covid-19 eis oud-Cheetah (43) | Netwerk24
Deur Johann de Jager 02 Augustus 2021 19:15
Hy is Sondagaand in die Busamed Paardevlei-hospitaal in Somerset-Wes dood, het 'n familiewoordvoerder bevestig.
Germaine Brinkhuis toe destyds die Suid-Afrikaanse o.23-span verteenwoordig het. Foto: Gallo Images
Brinkhuis was twee weke lank in die hospitaal en dit het gelyk of dit begin beter gaan toe sy toestand Saterdag weer versleg het.
Hy het tussen 2000 en 2001 in 15 wedstryde vir die Vrystaat uitgedraf. Die unie het Maandag medelye met sy familie en geliefdes uitgespreek.
Brinkhuis het as Matie-student Suid-Afrika se junior spanne (o.21 en o.23) verteenwoordig voor hy 'n Vrystater geword het. Hy het later ook vir die Blou Bulle gespeel voor 'n enkelbesering 'n einde aan sy speeldae gemaak het.
Brinkhuis het sy rugby in die Kaap geleer, waar hy ná sy speeldae as 'n afrigter by die spel betrokke gebly het.
Hy het op skool saam met Bolla Conradie ('n voormalige Springbok-skrumskakel) vir die Hoërskool Kasselsvlei gespeel. Hy het die Westelike Provinsie op o.17-vlak verteenwoordig.
Hy het later jare terug in die Kaap die Maties as hulpafrigter bygestaan. Hy was ook afrigter van die Sir Lowrians-rugbyklub en meer onlangs Strand se afrigter.
Strand-rugbyklub het op sosiale media in 'n roerende huldeblyk sy geliefde en gerespekteerde hoofafrigter as 'n "Yster coach" beskryf.
"Jou liefde en omgee vir Strand het diep in ons harte vasgeskop, en daarom dra ons nou jou mooi herinneringe saam met ons! Jou kennis oor ons geliefde game rugby, jou passie en jou deernis sal ons nooit, maar nooit vergeet nie!" staan in die inskrywing.
"Ons Liga-vlag hang vandag halfmas, en saam staan ons op Gustrow Park, en sing die Blou-Bloed Trein vir jou: 'As die Blou en die Wit oor die velde draf... wie kan dit hou my dear... wie kan dit hou . . .' Tot ons weer ontmoet coach Germaine Brinkhuis . . . Tot ons weer ontmoet!"